รมว.คลังชี้กรณีศาลยุบพรรคไทยรักษาชาติไม่กระทบความเชื่อมั่นนักลงทุน
รมว.คลัง ชี้ศาลสั่งยุบพรรคไทยรักษาชาติไม่กระทบต่อความเชื่อมั่นนักลงทุน เนื่องจากการเลือกตั้งยังมีตามกำหนดเดิม
7 มี.ค. 2562

รมว.คลัง ชี้ศาลสั่งยุบพรรคไทยรักษาชาติไม่กระทบต่อความเชื่อมั่นนักลงทุน เนื่องจากการเลือกตั้งยังมีตามกำหนดเดิม
นายอภิศักดิ์ ตันติวรวงศ์ รมว.คลัง ให้ความเห็นภายหลังศาลรัฐธรรมนูญมีคำสั่งวินิจฉัยยุบพรรคไทยรักษาชาติ (ทษช.) โดยระบุว่า การที่พรรคไทยรักษาชาติถูกยุบพรรคในครั้งนี้ จะไม่มีผลกระทบต่อประเด็นด้านเศรษฐกิจแต่อย่างใด และไม่ได้มีผลต่อความเชื่อมั่นของนักลงทุนทั้งในและต่างประเทศ เนื่องจากโดยหลักแล้ว การเลือกตั้งในวันที่ 24 มี.ค.นี้ ก็จะยังมีขึ้นอยู่ต่อไป ไม่ได้มีการเปลี่ยนแปลง
"คนที่เลือกไทยรักษาชาติ ก็ไปเลือกพรรคอื่นได้ ไม่ได้ทำให้เศรษฐกิจเสียหาย ไม่เกี่ยวกับเศรษฐกิจ ไม่เกี่ยวกับความเชื่อมั่นนักลงทุน เพราะการเลือกตั้งในวันที่ 24 มี.ค.นี้ ก็จะยังเกิดขึ้นได้" รมว.คลังระบุ
ส่วนความกังวลว่าภายหลังการเลือกตั้งอาจจะเกิดปัญหาขึ้นอีกนั้น นายอภิศักดิ์ กล่าวเพียงสั้นๆ ว่า ถ้าเลือกให้ถูก ก็จะไม่มีปัญหา
ด้านนายนายสมคิด จาตุศรีพิทักษ์ รองนายกรัฐมนตรี กล่าวถึงภาพรวมสถานการณ์เศรษฐกิจช่วงโค้งสุดท้ายการเลือกตั้งว่า ช่วง 3 เดือนนี้ นักลงทุนยังคงติดตามผลการเลือกตั้ง แต่เชื่อว่าหลังการเลือกตั้งผ่านพ้นไปแล้ว และมีความชัดเจนทางการเมืองทุกอย่างจะกลับมาเป็นปกติ และมีแนวโน้มที่จะดีขึ้นและยังมั่นใจเสมอมาว่าพล.อ.ประยุทธ์ จันทร์โอชา จะกลับมาดำรงตำแหน่งนายกรัฐมนตรีอีกครั้ง แต่ทั้งหมดอยู่ที่ประชาชนตัดสินใจ